നവാബ് മാലിക്ക് സത്യവാങ്മൂലം നല്കണമെന്ന് കോടതി മുംബയ്: നാര്കോട്ടിക്സ് കണ്ട്രോള് ബ്യൂറോ സോണല് ഡയറക്ടര് സമീര് വാങ്ക്ഡെയുടെ പിതാവ് ധ്യാന്ദേവ് വാങ്ക്ഡെ നല്കിയ മാനനഷ്ടക്കേസില് മഹാരാഷ്ട്ര മന്ത്രിയും എന്.സി.പി നേതാവുമായ നവാബ് മാലികിനോട് സത്യവാങ്മൂലം സമര്പ്പിക്കാന് മുംബയ് കോടതി നിര്ദ്ദേശിച്ചു. ചൊവ്വാഴ്ചയ്ക്കകം സത്യവാങ്മൂലം നല്കണം. കേസ് ബുധനാഴ്ച പരിഗണിക്കും. നവാബ് മാലിക് ഇന്നലെ രാവിലെയും പരാതിക്കാരനെതിരെ ട്വീറ്റ് ചെയ്തിട്ടുണ്ടെന്ന് ധ്യാന്ദേവ് വാങ്ക്ഡെയുടെ അഭിഭാഷകന് ചൂണ്ടിക്കാട്ടി. നവാബ് മാലിക്കിന് ട്വിറ്ററില് മറുപടി നല്കാമെങ്കില് കോടതിയിലും മറുപടി നല്കാമെന്ന് ജസ്റ്റിസ് മാധവ് ജംദാര് നിര്ദ്ദേശിച്ചു. അതേസമയം, ധ്യാന്ദേവിനെതിരായ നവാബ് മാലിക്കിന്റെ അഭിപ്രായ പ്രകടനങ്ങള്ക്ക് നിയന്ത്രണമേര്പ്പെടുത്തണമെന്ന ആവശ്യം കോടതി പരിഗണിച്ചില്ല. തന്നെയും കുടുംബത്തെയും മൂഹമാദ്ധ്യമങ്ങളിലൂടെയും വാര്ത്തസമ്മേളനങ്ങളിലൂടെയും അപമാനിച്ചെന്ന് കാട്ടി 1.25 കോടി രൂപ നഷ്ടപരിഹാരം വേണമെന്നാണ് ധ്യാന്ദേവ് വാങ്ക്ഡെ ആവശ്യപ്പെട്ടത്. ആര്യന് ഖാന് അറസ്റ്റിലായ മയക്കുമരുന്ന് കേസിന് പിന്നാലെയാണ് നവാബ് മാലിക്കും സമീര് വാങ്ക്ഡെയും തമ്മിലുള്ള ഏറ്റുമുട്ടല് രൂക്ഷമായത്.